दुनिया के बारे में नजरिया बनने लगा था। दुनिया खूबसूरत होनी चाहिए, यह सपना था। पर वह पूरा कैसे हो? इस का पुख्ता उत्तर कहीं भी नहीं मिलता था। धार्मिक पुस्तकें एक ही हल बताती थीं कि जब भी पाप बहुत बढ़ जाएगा तो स्वयं भगवान अवतार लेंगे और सब कुछ ठीक कर देंगे। भागवत पुराण कहता कि कल्कि अवतार को तो अभी हजारों वर्ष शेष हैं। तब तक तो न जाने कितनी पीढियाँ गुजर जाएंगी। वहाँ तो निरीश्वरवादी बुद्ध को भी भगवान का अवतार बता दिया गया था। विभिन्न पुराणों में घोर विरोधाभास थे। जिस देवता के नाम से पुराण था वही सृष्टिकर्ता था। सब देवताओं के बीच नातेदारी के संबंध थे। धार्मिक वक्ता लगातार लोगों को अच्छा बनने की प्रेरणा देते थे। लेकिन जिसे भी नजदीक से देखा उस का स्वयं का आचरण उन के अपने उपदेशों के अनुकूल नहीं पाया। उन से तो दादाजी, पिताजी, मामा जी जैसे लोग अधिक अच्छे थे जो अपने कर्तव्यों का पालन करते थे, उन्हें सच्चे कर्मयोगी कहा जा सकता था। बी.एससी. के पहले ही वर्ष में डार्विन के विकासवाद का सिद्धांत, कोशिका विज्ञान, आनुवंशिकी और परमाणु भौतिकी विस्तार से पढ़ने को मिले। अब दुनिया को समझने का एक नया दृष्टिकोण विकसित होने लगा।